Italiya hukumati koronavirus tarqalishi xavfi oshganligi sababli mamlakatda yarim yil muddatga favqulodda holat joriy etdi. Bu qaror profilaktika tadbirlari tartibida qabul qilindi, deb ma’lum qildi mamlakat sog‘liqni saqlash vaziri Roberto Speransa. Qayd etilishicha, profilaktika tadbirlari uchun 5 mln yevro ajratilgan. 30 yanvarda Italiyada koronavirusdan kasallanish bilan bog‘liq 2 ta holat tasdiqlandi. Ular xitoylik ikki sayyoh bo‘lib, hozirda ularning qayerlarda bo‘lgani o‘rganilmoqda. 31 yanvardan Italiya Xitoy bilan aviaaloqani to‘xtatishga qaror qildi. 2 fevral kuni Italiyaga Xitoyning Xubey viloyatidan evakuatsiya qilinayotgan fuqarolar keltiriladi. Jahon sog‘liqni saqlash tashkiloti koronavirus bilan bog‘liq vaziyatni jahon miqyosidagi favqulodda holat deb baholadi.